Massiv opbakning: Presser Coop-bestyrelse på overvågning af ansatte | Fagbladet 3F
23. juni 2020 - 4:00
217 ansatte på Coops lager i Hasselager har skrevet under på, at de bakker op om et nødråb til Coops ledelse om at få styr på arbejdsmiljøet, der har fået særdeles hård kritik. Bestyrelsen behandler nødråbet i dag.
Kritikken af arbejdsmiljøet er benhård. Og opbakningen til kritikken fra de ansatte er massiv. I dag tager Coop stilling til, hvad de vil gøre ved kritikken.
Det sker på Coop Danmarks bestyrelsesmøde 23. juni, hvor et nødråb fra de ansatte på Coops lager ved Hasselager ved Aarhus er på dagsorden. Kritikken i nødråbet går på et rystende dårligt arbejdsmiljø, hvor især overvågning og for højt arbejdspres gør ondt på lagerets medarbejdere.
217 ansatte på lageret skrev for få dage siden - hen over weekenden - under på, at de bakker op om nødråbet, som blev sendt til Coops ledelse og bestyrelse 8. juni.
Samtidig har de mange kollegaer givet mandat til, at en gruppe på otte kollegaer på lageret tager sig af eventuelle forhandlinger med Coop om forbedringer af arbejdsmiljøet.
Fagbladet 3F · Pressede Coop-ansatte: Vi bliver overvåget
Klogt at nedsætte gruppe
- Det er klogt at nedsætte en gruppe, der kan forhandle. Der er ikke længere tillid til de eksisterende samarbejdsorganer som for eksempel samarbejdsudvalget, siger formand for 3F Transport, Logistik og Byg, Aarhus, Thorkil Jansen.
Samarbejdet på lageret i Hasselager brændte sammen tidligere på måneden med et ordentligt brag, hvor 3F’s tillidsrepræsentant trak fra samarbejdsudvalget.
Med den begrundelse at Coops ledelse manipulerede og fejlcitererede ham i et samarbejdsudvalgsreferat og malede et skønmaleri af arbejdsmiljøet for at nedtone problemerne op til bestyrelsesmødet i dag.
- At over 200 ansatte skriver under i løbet af et par dage viser, at der er massiv opbakning til at få gjort noget ved arbejdsmiljøet på lageret. Og massiv opbakning til at få en udmelding fra Coops ledelse og bestyrelse på, hvad de vil gøre. Det er flot med sådan et sammenhold i en presset situation, og det understreger alvoren, pointerer Thorkil Jansen.
Utryghed og løse advarsler
Der er nok at tage fat på for Coop-ledelsen. En stor undersøgelse viser, at de ansatte på Coop-lageret i Hasselager føler sig systematisk overvåget af den daglige ledelse og udsat for et for højt arbejdspres. De stempler utrygge ind i en stresset atmosfære med forfølgelse og advarsler, der sidder løst.
84 procent af medarbejderne føler sig overvåget af den daglige ledelse. 84 procent føler et for højt arbejdspres. 74 procent føler sig stresset på ferskvarelageret, der distribuerer varer til blandt andet Superbrugsen, Irma, Kvickly og Fakta.
Logistikdirektør i Coop, Nicolaj Boysen, har meldt ud, at Coop er skuffet over, at 3F har trukket sig fra samarbejdssudvalget, og at Coop ikke kan ikke genkende 3F’s udlægning af situationen.
Det har ikke været muligt for Fagbladet 3F at få kontakt med Coop Danmarks bestyrelsesformand, Lasse Bolander, for en kommentar på, om den massive opbakning gør indtryk.